**Atât de dulce**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe tâmplă simt sărutul tău,

Aroma buzelor, gutuie,

Pe care-o savurez mereu -

Îmi place... dulce-amăruie,

Un glas suav, un fulg de nea,

Ce poate-n luna lui april,

Va înflori... şi-mi va cânta

O simfonie sau un tril.

Adorm în gând cu ochi căprui,

Cireșe-amare gura ta,

Îţi simt aroma de gutui -

Ştiu, azi, că n-am s-o pot uita.

- E viaţa dulce şi amar,

Extreme puse în consens,

Doar tu pe buze-mi torni nectar

Poate de-aceea prea intens

Ori prea curând mi-ai poposit

În vise nopţi la rând... Mă tem,

Că-n altă viaţă te-am iubit...

Mi-ai fost pereche ori poem?

Sau suflet geamăn şi pierdut

Pe a destinelor răscruce?

Azi o luăm de la-nceput

Şi viaţa e atât de dulce...

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015